Kubaanse ingenieurs hier om werk te skep, sê SisuluLindiwe Sisulu. (Foto: @DWS_RSA/Twitter) Lindiwe Sisulu, minister van menslike nedersettings, water en sanitasie, het sterk te velde getrek teen die toenemende kritiek oor haar besluit om Kubaanse ingenieurs “in te voer” om met Suid-Afrika se waterkrisis te help. “Die Kubane is nie in ons land vir indiensneming nie. Hulle is hier om ons munisipale werkers te mentor sodat ons werk kan skep vir Suid-Afrika,” het Sisulu gesê en bygevoeg dat Suid-Afrika nou gekwalifiseerde swart vroue-ingenieurs het wat die Kubane tydens hul vorige tydperk in die land gementor het. Sisulu is erg gekritiseer oor haar besluit om 24 Kubaanse ingenieurs na Suid-Afrika te ontbied teen ŉ koste van R65 miljoen. Daar is onder meer aangevoer dat Kuba self probleme met sy waterinfrastruktuur ondervind en dat die Kubane plaaslike ingenieurs van werksgeleenthede ontneem. Volgens Sisulu sal die Kubane egter juis kan help om Suid-Afrika se waterinfrastruktuur te herstel omdat Kuba ook met verouderde infrastruktuur sukkel. Die minister voer verder aan dat slegs vyf maatskappye gereageer het toe sy ŉ beroep op ingenieurs in die land gedoen het om na vore te kom vir ŉ werkende vennootskap met die departement. Solidariteit het Maandag met ŉ regsproses teen Sisulu begin oor die invoer van Kubaanse ingenieurs. In die regsbrief versoek Solidariteit dat die Kubaanse ingenieursprogram onmiddellik opgeskort en sekerheid verskaf word oor die wettigheid van die Kubane se lisensiëring en registrasie. Dit volg nadat dit aan die lig gekom het dat die ingenieurs nie aan die registrasievereistes van die Suid-Afrikaanse Raad vir Ingenieurswese (ECSA) voldoen nie. Solidariteit versoek ook, onder meer, dat die regering bevestig of alle wetlike vereistes vir die Kubaanse ingenieurs ingestel is om in Suid-Afrika te kan werk. Dr. Dirk Hermann, bestuurshoof van Solidariteit. (Foto: Solidariteit) “Solidariteit het ŉ lys van 132 plaaslike ingenieurs en ander kundiges met spesialisvaardighede aan die minister beskikbaar gestel wat die werk teen ŉ baie laer koste as die Kubane kan doen. Daarbenewens is Kuba se eie waterinfrastruktuur in chaos. Daar is dus geen rede waarom die Kubane in Suid-Afrika moet wees nie,” het dr. Dirk Hermann, bestuurshoof van Solidariteit, gesê. Die DA het intussen ook ŉ beroep op Sisulu gedoen om die aanstelling van die Kubaanse ingenieurs om te keer. Volgens Leon Basson, DA-LP en woordvoerder oor water en sanitasie, het ECSA meer as 14 800 geregistreerde professionele ingenieurs. Dit bevestig dat Suid-Afrika talle bekwame ingenieurs het wat die departement kan help met sy infrastruktuuruitdagings. “Die Suid-Afrikaanse regering verkies egter om miljoene rande te betaal aan Kubaanse ingenieurs ten koste van geakkrediteerde, ervare en werklose ingenieurs wat reeds in Suid-Afrika geregistreer is.” Sisulu het ook daarop gewys dat die Kubane Suid-Afrika bygestaan het in die stryd teen apartheid en dat daar sedert 1994 ŉ vennootskap tussen die twee lande is. “Ons almal leef in ŉ vry land omdat hul onbaatsugtigheid dit moontlik gemaak het – en dit is die bitter pil wat hulle nog nie gesluk het nie.”